Vier agter tralies oor donkie-gruwelgevalFoto: Verskaf Vier mans is vandeesweek tot tronkstraf gevonnis vir ŉ geval wat die Nasionale Dierebeskermingsvereniging (NDBV) as ŉ gruwelgeval beskryf, waarin minstens 41 donkies erg mishandel is. Sougson Manasseh, Madhihwa Mjasha, Target Murima en Amoni Chirwa, almal buitelanders, is in September vanjaar van dieremishandeling aangekla, nadat hul vragmotor in September deur beamptes van die Polokwane-Dierebeskermingsvereniging onderskep is. Die vragmotor het 41 donkies, waaronder talle vulletjies, van Limpopo na ŉ slagplaas in Randfontein in Gauteng geneem. “Al die donkies is saam op die agterkant van die vragmotor ingeprop. Hulle was in ŉ gehawende toestand en van die diere was reeds dood of op die randjie van dood,” het die NDBV in ŉ verklaring gesê. Van die donkies moes van kant gemaak word om hul lyding te beëindig. Die vier verdagtes het Dinsdag in die Polokwane-landdroshof verskyn op aanklagte wat verband hou met die oortreding van die Dierebeskermingswet. Hulle het skuldig gepleit op die aanklagte teen hulle en is tot tronkstraf van agt maande elk gevonnis sonder die opsie van ŉ boete. Hulle is nog twee maande tronkstraf opgelê omdat hulle onwettig in die land gebly het. Die twee vonnisse sal gelyklopend uitgedien word. Die NDBV het die vonnis verwelkom en gesê dieremishandeling sal nie geduld word nie. Die NDBV het die landdros en staatsaanklaers geloof vir hul spoedige optrede om geregtigheid te laat geskied.